На молитви (1918)
Алекса Шантић 

Хвалим Те и славим, Боже мој,
    Ти моме роду радости дај!
Са златним штитом све уза њ стој -
      И свуда
      Где је
        Мој народ лепи,
      Нека га
      Греје
        Храни и крепи,
Са ТВојих олтара милости сјај!

Мој Оче, Краљу сврх звезда свих,
    Исцели дуго паћени род!
Свуда где ноћи беда су злих,
      И где нас
      Море
        Град црни туче,
      Ти светле
      Зоре
        Прислужи луче,
И наше славе навести год!

О Ти, што росом напајаш цвет,
    У злато сунца одеваш клас,
На тимор сјајни, где шире лет
      Крсташи
      Бели,
        Тамо, слободи,
      Из гротла
      Цели
        Мој народ води,
Царе небесни избави нас!

Шантићеве песме 1918.